b'\n_START_ARTICLE_\nMati\xc4\x8dna celica\n_START_PARAGRAPH_\nMati\xc4\x8dne celice so malo diferencirane celice, katere potomke ostanejo deloma na isti stopnji diferenciacije, deloma pa se razvijajo v diferencirane celice enega tipa (npr. spermatogoniji v semen\xc4\x8dice) ali v ve\xc4\x8d tipov ene sorodne skupine (npr. mati\xc4\x8dna krvotvorna celica v vse tipe krvnih telesc)._NEWLINE_Pri sesalcih sta prisotni dve glavni skupini mati\xc4\x8dnih celic: embrijske mati\xc4\x8dne celice, ki jih lahko izoliramo iz notranjosti blastociste, in mati\xc4\x8dne celice pri odraslih, ki se nahajajo v raznih tkivih. Pri odraslih imajo mati\xc4\x8dne celice vlogo obnavljanja tkiv. Pri zarodku pa se lahko mati\xc4\x8dne celice diferencirajo v katerokoli specializirano celico._NEWLINE_Dandanes je mo\xc5\xbeno gojiti kulture mati\xc4\x8dnih celic v umetnem okolju ter jih pretvoriti v specializirane celice z enakimi lastnostmi, kot jih imajo celice dolo\xc4\x8denih tkiv, na primer mi\xc5\xa1i\xc4\x8dja ali \xc5\xbeiv\xc4\x8devja. Pridobivajo se iz razli\xc4\x8dnih virov, na primer popkovni\xc4\x8dne krvi ali kostnega mozga. Odrasle mati\xc4\x8dne celice se \xc5\xbee rutinsko uporabljajo pri zdravljenju, embrijske mati\xc4\x8dne celice pa ka\xc5\xbeejo obetavne mo\xc5\xbenosti za na\xc4\x8dine zdravljenja v prihodnosti. Raziskave na podro\xc4\x8dju mati\xc4\x8dnih celic sta spro\xc5\xbeila v \xc5\xa1estdesetih letih Ernest A. McCulloch in James E. Till z Univerze v Torontu.'